Απόφαση της Επιτροπής

της 22ας Ιανουαρίου 2003

για την τροποποίηση της απόφασης της Επιτροπής 97/634/ΕΚ για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και κατά των επιδοτήσεων όσον αφορά τις εισαγωγές σολομού Ατλαντικού εκτροφής, καταγωγής Νορβηγίας

(2003/119/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 8,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), όπως τροποποιήθηκε τελευταία από τον κανονισμό (ΕΚ) αριθ. 1973/2002(4) και ιδίως το άρθρο 13,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Στις 31 Αυγούστου 1996, η Επιτροπή ανήγγειλε, με δύο χωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ(5) και διαδικασίας κατά των επιδοτήσεων(6) όσον αφορά τις εισαγωγές σολομού Ατλαντικού εκτροφής (το "υπό εξέταση προϊόν"), καταγωγής Νορβηγίας.

(2) Αυτές οι διαδικασίες κατέληξαν στην επιβολή δασμών αντιντάμπινγκ και αντισταθμιστικών δασμών, δυνάμει των κανονισμών του Συμβουλίου (ΕΚ) αριθ. 1890/97(7) και (ΕΚ) αριθ. 1891/97(8), για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων.

(3) Παράλληλα, με την απόφαση 97/634/EΚ(9), όπως τροποποιήθηκε τελευταία από την απόφαση 2002/743/ΕΚ(10), η Επιτροπή απεδέχθη τις αναλήψεις υποχρεώσεων 190 νορβηγών εξαγωγέων, και οι εισαγωγές του εν λόγω προϊόντος που πραγματοποίησαν οι εταιρείες αυτές στην Κοινότητα απαλλάχθηκαν από τους εν λόγω δασμούς αντιντάμπινγκ και αντισταθμιστικούς δασμούς.

(4) Οι κανονισμοί (ΕΚ) αριθ. 1890/97 και (ΕΚ) αριθ. 1891/97 αντικαταστάθηκαν εν συνεχεία από τον κανονισμό (ΕΚ) αριθ. 772/1999 του Συμβουλίου(11), όπως τροποποιήθηκε τελευταία από τον κανονισμό (ΕΚ) αριθ. 1593/2002(12), μετά την τροποποίηση της μορφής του δασμών.

Β. NEOI EΞΑΓΩΓΕΙΣ, ΜΕΤΟΝΟΜΑΣΙΑ ΚΑΙ ΕΘΕΛΟΝΤΙΚΗ ΑΝΑΚΛΗΣΗ ΑΝΑΛΗΨΗΣ ΥΠΟΧΡΕΩΣΗΣ

1. Επανεξέταση νέου εξαγωγέα

(5) Από την αρχική επιβολή οριστικών δασμών αντιντάμπινγκ και αντισταθμιστικών δασμών, ορισμένες νορβηγικές εταιρείες αναγγέλθηκαν στην Επιτροπή, ισχυριζόμενες ότι είναι νέοι εξαγωγείς, και ζήτησαν, σύμφωνα με το άρθρο 2 του κανονισμού (ΕΚ) αριθ. 772/1999, σε συνδυασμό με το άρθρο 11 παράγραφος 4 του κανονισμού (ΕΚ) αριθ. 384/96 και το άρθρο 20 του κανονισμού (ΕΚ) αριθ. 2026/97, να επεκταθεί σε αυτές η απαλλαγή από τους δασμούς.

(6) Εν προκειμένω, δύο από τους εξαγωγείς αυτούς, οι Vestmar AS, Gaia Seaford AS και Polar Quality AS, απέδειξαν ότι δεν είχαν εξαγάγει το υπό εξέταση προϊόν στην Κοινότητα κατά την περίοδο της έρευνας, η οποία οδήγησε στους ισχύοντες δασμούς αντιντάμπινγκ και αντισταθμιστικούς δασμούς.

(7) Οι εταιρείες απέδειξαν επιπλέον ότι δεν συνδέονταν με καμία από τις εταιρείες στη Νορβηγία, στις οποίες έχουν επιβληθεί δασμοί αντιντάμπινγκ και αντισταθμιστικοί δασμοί. Επιπλέον, προσκόμισαν αποδεικτικά στοιχεία για το ότι είχαν αναλάβει αμετάκλητες συμβατικές υποχρεώσεις για εξαγωγή σημαντικής ποσότητας του υπό εξέταση προϊόντος στην Κοινότητα.

(8) Oι εταιρείες πρότειναν αναλήψεις υποχρεώσεων όμοιες με αυτές που είχαν γίνει ήδη αποδεκτές από άλλες νορβηγικές εταιρείες που εξάγουν σολομό Ατλαντικού εκτροφής, καταγωγής Νορβηγίας, και συνεπώς συμφώνησαν μεταξύ άλλων να τηρούν τα ελάχιστα επίπεδα τιμών (ΕΕΤ) που έχουν καθοριστεί και να παρέχουν στην Επιτροπή τακτικές και λεπτομερείς πληροφορίες σχετικά με τις εξαγωγές τους στην Κοινότητα.

(9) Δεδομένου ότι οι αναλήψεις υποχρεώσεων που προτείνουν οι ενδιαφερόμενες εταιρίες μπορούν να παρακολουθούνται από την Επιτροπή, με τον ίδιο τρόπο όπως και οι ήδη ισχύουσες, και εξουδετερώνουν τις ζημιογόνες συνέπειες του ντάμπινγκ και των επιδοτήσεων, οι προτάσεις γίνονται δεκτές. Οι εταιρείες ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων έγινε αποδεκτή η αποδοχή αυτή.

(10) Παρά το γεγονός ότι επί του παρόντος τελούν υπό ενδιάμεση επανεξέταση τα μέτρα αντιντάμπινγκ και κατά των επιδοτήσεων, οι επωνυμίες Vestmar AS, Gaia Seafood AS και Polar Quality AS πρέπει εντούτοις να προστεθούν στον κατάλογο των εταιρειών των οποίων οι προτάσεις ανάληψης υποχρέωσης γίνονται αποδεκτές, στο παράρτημα της απόφασης 97/634/ΕΚ.

2. Αλλαγές επωνυμίας

(11) Ένας νορβηγός εξαγωγέας που ανέλαβε υποχρέωση, η εταιρεία Arctic Group International (ανάληψη υποχρέωσης αριθ. 1/11, πρόσθετος κωδικός Taric 8109 ), πληροφόρησε την Επιτροπή ότι έγινε αναδιοργάνωση του ομίλου εταιρειών στον οποίον ανήκε και ότι υπεύθυνη για τις εξαγωγές προς την Κοινότητα ήταν πλέον μια άλλη εταιρεία του ομίλου. Συνεπώς, η Arctic Group International ζήτησε να αντικατασταθεί η επωνυμία της από την επωνυμία Arctic Group Maritime AS στον κατάλογο των εταιρειών για τις οποίες έχουν γίνει αποδεκτές οι αναλήψεις υποχρεώσεων σύμφωνα με το παράρτημα της απόφασης 97/634/ΕΚ.

(12) Μια άλλη νορβηγική εταιρεία, η Fjord Seafood Midt-Norge AS (ανάληψη υποχρέωσης 1/101, πρόσθετος κωδικός Taric 8207 ) πληροφόρησε την Επιτροπή ότι μετονομάστηκε Fjord Seafood Norway AS. Έτσι, η επωνυμία της εν λόγω εταιρείας πρέπει να διαγραφεί από τον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/EΚ. Η εταιρεία ενημέρωσε ήδη την Επιτροπή ότι μια συνδεδεμένη εταιρεία, η Seafood Maloy AS (aνάληψη υποχρέωσης αριθ. 1/62, Πρόσθετος Κωδικός Taric 8304 ), συγχωνεύτηκε με αυτήν και ότι η υποχρέωση που είχε προτείνει η Fjord Seafood Maloy AS δεν ήταν πλέον σκόπιμη και ότι η εν λόγω επωνυμία θα πρέπει να διαγραφεί από τον προαναφερθέντα κατάλογο εταιρειών από τις οποίες γίνονται αποδεκτές αναλήψεις υποχρεώσεων.

(13) Η Επιτροπή, κατόπιν εξέτασης, θεωρεί ότι όλες οι αιτήσεις μπορεί να γίνουν δεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ ή των επιδοτήσεων, ούτε οι αλλαγές αυτές επηρεάζουν το σκεπτικό στο οποίο βασίστηκε η αποδοχή της ανάληψης υποχρέωσης.

(14) Επομένως, οι επωνυμίες Arctic Group International και Fjord Seafood Midt-Norge AS θα πρέπει να γίνουν Arctic Group Maritime AS και Fjord Seafood Norway AS αντίστοιχα στον κατάλογο των εταιρειών από τις οποίες γίνονται αποδεκτές οι αναλήψεις υποχρεώσεων στο παράρτημα της απόφασης 97/634/EΚ και η επωνυμία Fjord Seafood Maloy AS θα διαγραφεί από τον κατάλογο.

3. Εθελοντική ανάκληση ανάληψης υποχρέωσης

(15) Μετά από αλλαγές όσον αφορά τις εμπορικές της δραστηριότητες, η εταιρεία Timar Seafood AS (ανάληψη υποχρέωσης αριθ. 1/180, πρόσθετος κωδικός Taric 8294 ) πληροφόρησε την Επιτροπή ότι επιθυμούσε την ανάκληση της ανάληψης υποχρέωσής της. Συνεπώς, η επωνυμία της εν λόγω εταιρείας πρέπει να διαγραφεί από τον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/EΚ.

Γ. ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΤΗΣ ΑΠΟΦΑΣΗΣ 97/634/ΕΚ

(16) Ενόψει των ανωτέρω, πρέπει να τροποποιηθεί ανάλογα ο κατάλογος των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.

(17) Ζητήθηκε η γνώμη της συμβουλευτικής επιτροπής η οποία δεν προέβαλε αντιρρήσεις.

(18) Για λόγους διαφάνειας, δημοσιεύεται ενημερωμένη εκδοχή του παραρτήματος της παρούσας απόφασης, στην οποία αναφέρονται όλοι οι εξαγωγείς για τους οποίους ισχύουν αναλήψεις υποχρεώσεων.

(19) Παράλληλα με την παρούσα απόφαση, το Συμβούλιο, με τον κανονισμό (EΚ) αριθ. 321/2002(13) απήλλαξε από τους δασμούς αντιντάμπινγκ και κατά των επιδοτήσεων τη Vestmar AS, Gaia Seafood AS και Polar Quality AS, άλλαξε τις επωνυμίες των Arctic Group International και Fjord Seafood Midt-Norge AS σε Arctic Group Maritime AS και Fjord Seafood Norway AS αντίστοιχα, ανακάλεσε την απαλλαγή από τους δασμούς αντιντάμπινγκ και κατά των επιδοτήσεων διαγράφοντας τις επωνυμίες Fjord Seafood Maloy AS και Timar Seafood AS, τροποποιώντας το παράρτημα του κανονισμού (EΚ) αριθ. 772/1999,

ΑΠΟΦΑΣΙΖΕΙ:

Άρθρο 1

Γίνονται αποδεκτές οι αναλήψεις υποχρεώσεων που πρότειναν η Vestmar AS, Gaia Seafood AS και Polar Quality AS σχετικά με τις διαδικασίες αντιντάμπινγκ και κατά των επιδοτήσεων για τις εισαγωγές σολομού Ατλαντικού εκτροφής, καταγωγής Νορβηγίας.

Άρθρο 2

Το παράρτημα της απόφασης 97/634/ΕΚ αντικαθίσταται από το παράρτημα της παρούσας απόφασης.

Άρθρο 3

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 22 Ιανουαρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 288 της 21.10.1997, σ. 1.

(4) ΕΕ L 305 της 7.11.2002, σ. 4.

(5) ΕΕ C 253 της 31.8.1996, σ. 18.

(6) ΕΕ C 253 της 31.8.1996, σ. 20.

(7) ΕΕ L 267 της 30.9.1997, σ. 1.

(8) ΕΕ L 267 της 30.9.1997, σ. 19.

(9) ΕΕ L 267 της 30.9.1997, σ. 81.

(10) ΕΕ L 240 της 7.9.2002, σ. 51.

(11) ΕΕ L 101 της 16.4.1999, σ. 1.

(12) ΕΕ L 240 της 7.9.2002, σ. 22.

(13) Βλέπε σελίδα 3 της παρούσας Επίσημης Εφημερίδας.

ΠΑΡΑΡΤΗΜΑ

"ΠΑΡΑΡΤΗΜΑ

ΚΑΤΑΛΟΓΟΣ ΕΤΑΙΡΕΙΩΝ ΤΩΝ ΟΠΟΙΩΝ ΟΙ ΑΝΑΛΗΨΕΙΣ ΥΠΟΧΡΕΩΣΕΩΝ ΕΧΟΥΝ ΓΙΝΕΙ ΑΠΟΔΕΚΤΕΣ

>ΘΕΣΗ ΠΙΝΑΚΑ>"